b'\n_START_ARTICLE_\nChris Stewart (kirjailija)\n_START_SECTION_\nNuoruus ja musiikkiura\n_START_PARAGRAPH_\nStewart syntyi Horshamissa, Sussexissa. Koulun h\xc3\xa4n k\xc3\xa4vi Surreyssa, jossa h\xc3\xa4nen luokkakavereitaan olivat Tony Banks ja Peter Gabriel, joiden kanssa Stewart soitti koulun yhtyeess\xc3\xa4. My\xc3\xb6hemmin yhtyeeseen liittyiv\xc3\xa4t Mike Rutherford sek\xc3\xa4 Anthony Phillips. T\xc3\xa4st\xc3\xa4 kokoonpanosta muotoutui Genesis-yhtyeen alkuper\xc3\xa4iskokoonpano tammikuussa 1967. Stewart soittaa yhtyeen kahdella ensimm\xc3\xa4isell\xc3\xa4 singlelevyll\xc3\xa4.\n_START_SECTION_\nKirjailijanura\n_START_PARAGRAPH_\nStewart j\xc3\xa4tti Genesis-yhtyeen kes\xc3\xa4ll\xc3\xa4 1968. Matkusteltuaan ja ty\xc3\xb6skennelty\xc3\xa4\xc3\xa4n ymp\xc3\xa4ri Eurooppaa Stewart asettui Andalusiaan, josta h\xc3\xa4n osti maatilan._NEWLINE_Stewart tunnetaan parhaiten h\xc3\xa4nen kolmesta ensimm\xc3\xa4isest\xc3\xa4 kirjastaan, jotka ovat omael\xc3\xa4m\xc3\xa4kerrallisia teoksia ja kertovat kirjoittajan ja h\xc3\xa4nen perheens\xc3\xa4 el\xc3\xa4m\xc3\xa4st\xc3\xa4 Espanjassa. Tuotanto koostuu toistaiseksi nelj\xc3\xa4st\xc3\xa4 kirjasta: Driving Over Lemons: An Optimist in Andalucia (1999) (suom. Andalusialaiset sitruunat), A Parrot In The Pepper Tree (2002), The Almond Blossom Appreciation Society (2006) sek\xc3\xa4 Three Ways to Capsize a Boat: An Optimist Afloat (2009).'